נהדה גפני

נהדה גפני (באנגלית: Nahada Gafni; 10 ביוני 1928 – 19 ביוני 2012) הייתה ציירת ישראלית, שפעלה רוב שנותיה בירושלים.

 ביוגרפיה 
נולדה בירושלים בשם נהדה הרניק לחנה (לבית כהנא) ילידת העיירה ויזניץ' באוקראינה ומרדכי הרניק. הייתה הצעירה מבין שני הילדים במשפחה. בהמשך עברה עם משפחתה לראשון לציון, חדרה ומקומות נוספים.

כבר בילדותה גילתה נטיות אמנותיות וכישרון לציור ורישום. בשנים 1939–1941 בהיותה עדיין בבית הספר, נשלחה ללמוד ב"סטודיו של אהרן אבני" (שלאחר מותו של אבני קיבל את השם מכון אבני). בהמשך למדה לצייר ולרשום גם באופן אוטודידקטי, והתמקדה בעיקר ברישומי פחם. עם סיום התיכון שאפה ללמוד אמנות, אך אמה דרשה שתלמד קודם מקצוע, ולכן למדה בסמינר למורים וגננות. סמוך לפרוץ מלחמת העצמאות התגייסה לצבא ואחרי עוד זמן קצר התחתנה. במקביל לנישואיה פתחה גן ילדים פרטי ועבדה בו עד גיל 27.

בשנים 1957-1955, לאחר הולדת ילדיה, סגרה את גן הילדים ופנתה ללימודים בבית הספר בצלאל החדש לאומנות ולאמנות בירושלים.

בשנים 1960-1958, כהשלמה ליידע שרכשה בלימודיה בבצלאל, למדה ציור אצל האמנים מרסל ינקו ומשה מוקדי בעין הוד.

בתחילת שנות ה-60, עם כינון יחסי ישראל-קמרון, התמנה בעלה, אלחנן גפני, לשגריר הראשון של ישראל בקמרון, והיא נסעה עמו ועם ילדיהם לשליחות דיפלומטית בת מספר שנים.

בשנת 1967, לאחר חזרתה ארצה, התקבלה כחברה באגודת הציירים והפסלים והחלה להציג תערוכות יחיד ולהשתתף בתערוכות קבוצתיות.

בשנת 1990 נסעה עם קבוצת חברות (רובן מירושלים) לטיול מאורגן במצרים. היא נפצעה בהתקפת טרור על אוטובוס התיירים שבו נסעה הקבוצה, הקרויה פיגוע האוטובוס במצרים (1990). למרות שהחלימה מן הפציעה בפיגוע, סבלה מפציעה זו, ונזקקה לתמיכה בהליכה עד למותה.

בריאיון עיתונאי, שנתנה בשנת 2011, סיפרה כי העיסוק באמנות סייע לה להשתקם מן הפציעה הקשה.

נקברה בבית העלמין של קיבוץ גבעת השלושה לצד בעלה.

 חיים אישיים 
מ-1948 ועד למותה הייתה נשואה לאלחנן גפני (2020-1916), יליד פראג, צ'כיה, שהיה בשנים 1945-1947 שליח המוסד לעלייה ב' באירופה וסייע לתנועת הבריחה, בשנות ה-60 השגריר הראשון של ישראל בקמרון, ובהמשך, עד פרישתו לגמלאות, מנהל המחלקה ליחסי ציבור של המוסד לביטוח לאומי. אם לשניים: עודד (מהנדס) ואיתמר (טכנאי קול).

התגוררה ויצרה במשך הרבה שנים בשכונת נווה גרנות בירושלים. בשנותיה האחרונות חייתה בגני תקווה.

אחיה הבכור היה המוזיקאי והמלחין מאיר הרניק, שנהרג בתאונת דרכים בערב שמחת תורה 1972, כאשר רכב על הקטנוע שלו ברחוב הפלמ"ח (ירושלים). אחד מאחייניה היה רב-סרן גוני הרניק, שנפל בקרב על הבופור, בתחילת מבצע שלום הגליל. אחיין אחר הוא רוני הרניק, מנהל בית הספר הדמוקרטי במודיעין, שהיה נשוי לאילת הרניק (בתו של אילן הרטוב), שנהרגה באסון אולמי ורסאי.

 עבודתה האמנותית 
גפני ציירה בעיקר נופים ודיוקנאות בצבעי מים.

במהלך חייה הציגה כ-15 תערוכות יחיד והשתתפה בעוד כ-20 תערוכות קבוצתיות.ב-12 ביוני 1995, בעקבות אחת מתערוכותיה, הוקרנה עליה כתבה בערוץ 2 בטלוויזיה בשם "נהדה גפני הרניק - סצנות בצבעי מים". 

במקביל לעבודתה האמנותית לימדה ציור. בין תלמידותיה ניתן למנות את הציירות: בבה ינאי, אלישבע רוזנבוים ושרה שני.

כמה מציוריה מופיעים בספר ירושלים: 30 אמנים (מבוא: מרים טל, עיצוב גרפי: רפי אתגר), הוצאת בית האמנים בירושלים.

כמה ציורים אחרים מופיעים בחוברת "נהדה  הרניק גפני", שהוציאה בהוצאה עצמית ב-1994. 
ממוזער|נהדה גפני בשיעור ציור  

 תערוכותיה 
 מבחר מתערוכות היחיד שלה 
1968-1970 - גלריה אנג'ל, ירושלים

1987,1983 - שתי תערוכות בגלריה אלה, ירושלים

1991 - אקוורלים ורישומים, גלריה נורה, ירושלים

1994 - דיוקן זמין 1993-1994, מוזיאון ישראל, ירושלים (סדרת דיוקנאות בצבעי מים שבהם מתוארים האמנית ובן זוגה)

1996 - דיוקן ונוף באקוורל, בית האמנים בירושלים

1999 - גלריה קטנה, מתנ"ס, קריית אונו

2001 - נופים באקוורל, בית האמנים בירושלים (כ-30 ציורי נוף מהשפלה וממישור החוף)

 מבחר מהתערוכות הקבוצתיות בהן השתתפה 
1972 - תערוכת הסתיו של אמני ירושלים, בית האמנים בירושלים

1973 - תערוכת פתיחה, יפעת - גלריה לאמנות וסדנה, ירושלים

1973 - אמני ירושלים למען מלווה מלחמה מרצון - חנוכה תשל"ד, בית האמנים בירושלים

1981 - אקוורל, בית האמנים תל אביב

1984 - צבע מים 84, גלריה אלה, ירושלים

1985 - תערוכת אמני ירושלים בפריז, מוזיאון הגראן פלה, פריז, צרפת (תערוכה קבוצתית זו נדדה למקומות נוספים בעולם ובהם מונטריאול, קנדה ומקסיקו סיטי, מקסיקו). 

1986 - דיוקן עצמי, בית האמנים בירושלים

1986 - שחור לבן, בית האמנים בירושלים

1991 - מן האוספים, מוזיאון ישראל, ירושלים

1994 - ירושלים, מוזיאון בר-דוד לאמנות ויודאיקה, ברעם

2007 - בממד קטן, גלריה נורה, ירושלים

2010 - תערוכת קיץ 2010, גלריה נורה, ירושלים

2013 - בממד קטן 2, גלריה נורה, ירושלים

2014 - רשמים קטנים, גלריה נורה, ירושלים

 לקריאה נוספת 

 Meir Ronnen, "Out of the Wash", Jerusalem Post, 16 December 1995.
 ליהי לאופר, "ציור חייה", ידיעות השרון, 27 במאי 2011.
 אלחנן גפני, השקפה על חיי (אוטוביוגרפיה), גני תקווה, הוצאה עצמית, 1995 (בעיקר כרך ב', פרק 29, הסעיף "נישואיי עם נהדה", פרק 39, הסעיף "יום עבודה של אשת השגריר ושל השגריר", ופרק 46, הסעיף "נהדה נפגעה בהתקפת מחבלים במצרים").

 קישורים חיצוניים 




 הערות שוליים 

קטגוריה:ציירות ישראליות
קטגוריה:בוגרות בית הספר בצלאל החדש לאומנות ולאמנות
קטגוריה:בוגרי בית הספר בצלאל החדש לאומנות ולאמנות
קטגוריה:נשות היישוב ילידות הארץ
קטגוריה:אנשי היישוב ילידי הארץ
קטגוריה:פצועי טרור ישראלים
קטגוריה:אישים הקבורים בגבעת השלושה
קטגוריה:ישראליות שנולדו ב-1928
קטגוריה:ישראלים שנולדו ב-1928
קטגוריה:ישראליות שנפטרו ב-2012
קטגוריה:ישראלים שנפטרו ב-2012